b'\n_START_ARTICLE_\nGolaki in Smrekova draga\n_START_PARAGRAPH_\nGolaki in Smrekova draga so del Trnovske planote in so razgla\xc5\xa1eni za naravni rezervat. Trnovski gozd je porasel z me\xc5\xa1anim bukovo-jelovim gozdom (Abieti-fagetum dinaricum). Golaki so najvi\xc5\xa1ji masiv Trnovske planote, Smrekova draga pa je ena najve\xc4\x8djih globeli Trnovskega gozda in je zna\xc4\x8dilno mrazi\xc5\xa1\xc4\x8de s toplotnim in rastlinskim obratom.\n_START_SECTION_\nGolaki\n_START_PARAGRAPH_\nGolaki so s 1495 metri najvi\xc5\xa1ji vrh Trnovske planote in priljubljen cilj planincev. Njihovo ime izhaja iz ogolelosti vrha, saj so na vrhu goli, ni\xc5\xbee pa pora\xc5\xa1\xc4\x8deni s pritlikavim vrbovjem (Salix sp.) in ru\xc5\xa1jem (Pinus mugo). V skalnih razpokah so tod na\xc5\xa1le svoj prostor tudi zavarovane, endemi\xc4\x8dne rastline, npr. kranjski jegli\xc4\x8d (Primula carniolica). Obmo\xc4\x8dje Golakov je med najbolj ohranjenimi v Sloveniji in je za\xc5\xa1\xc4\x8diteno kot naravni in gozdni rezervat. Obmo\xc4\x8dje je tudi zato\xc4\x8di\xc5\xa1\xc4\x8de za divje \xc5\xbeivali, med katerimi so tudi nekatere ogro\xc5\xbeene, npr. divji petelin (Tetrao urogallus).\n_START_SECTION_\nSmrekova draga\n_START_PARAGRAPH_\nTo je kra\xc5\xa1ka kotanja, ki le\xc5\xbei na vi\xc5\xa1ini nad 1000 metrov na Trnovskem gozdu in v njej vladajo mrazi\xc5\xa1\xc4\x8dne razmere._NEWLINE_V prostrani vrta\xc4\x8di se je izoblikovala nenavadna inverzna razporeditev vegetacije. Rastlinski pasovi se nizajo v majhni, 200-metrski vi\xc5\xa1inski razliki. Zgoraj na pobo\xc4\x8dju se razprostira visokogorski bukov gozd, ki ni\xc5\xbeje prehaja v bukovo-jelovega. Navzdol sledi \xc4\x8disti smrekov gozd, dno kotline pa pora\xc5\xa1\xc4\x8dajo ru\xc5\xa1je ter druge pritlikave grmovnice in polgrmovnice. Med ru\xc5\xa1jem se mozai\xc4\x8dno prepletajo planinske trate in mahovi. Vzrok obrnjenega razporeda vegetacije ti\xc4\x8di v izoblikovanosti reliefa. Vrta\xc4\x8do zapirajo okoli\xc5\xa1ki grebeni, ki prepre\xc4\x8dujejo gibanje zraka. V njej je tako nastala specifi\xc4\x8dna mezoklima z mirnim ozra\xc4\x8djem, ve\xc4\x8djo relativno zra\xc4\x8dno vlago in pogostimi meglami. Sneg, ki se kopi\xc4\x8di na dnu, se spomladi zelo po\xc4\x8dasi topi ter tako ohlaja ozra\xc4\x8dje in tla. Temperatura zraka od roba proti dnu vrta\xc4\x8de nenehno pada. Smrekova draga ima torej dvojni\xc2\xa0\xc2\xbbvisokogorski\xc2\xab\xc2\xa0obrat - klimatski in vegetacijski._NEWLINE_V kotanji so zanimive in redke rastline, med katerimi so nekatere tudi endemi\xc4\x8dne, kot so Kochov svi\xc5\xa1\xc4\x8d (Gentiana acaulis), rjava detelja (Trifolium spadiceum), Beckova zvon\xc4\x8dica (Campanula Beckiana) in tirolska plahtica (Alchemilla tirolensis).'